ຂປລ. ຕາມຂ່າວ ຕ່າງປະເທດ, ວັນທີ 11 ເດືອນຕຸລາ, ກອງປະຊຸມ ຄົບຄະນະ ຄັ້ງທີ 7 ຂອງ ຄະນະ ບໍລິຫານງານ ສູນກາງພັກ ກອມມູນິດຈີນ ສະໄໝ 18 ໄດ້ໄຂຂຶ້ນ ຢູ່ນະຄອນຫລວງ ປັກກິ່ງ ຢ່າງເປັນທາງການ. ກອງປະຊຸມ ຄັ້ງນີ້ ຖືເປັນ ຄັ້ງສຸດທ້າຍ ຂອງ ຄະນະ ບໍລິຫານງານ ສູນກາງ ພັກກອມ ມູນິດຈີນ (CPCCC) ສະໄໝ 18 , ພ້ອມທັງ ເປັນການ ກະກຽມ ຄັ້ງສຸດທ້າຍ ໃຫ້ກອງປະຊຸມໃຫຍ່ ຜູ້ແທນ ທົ່ວປະເທດ ຄັ້ງທີ 19 ຂອງພັກກອມ ມູນິດຈີນ. ກອງປະຊຸມ ຄັ້ງນີ້ ຈະປຶກສາຫາລື ກ່ຽວກັບ ການຮ່າງ ບົດລາຍງານ ຂອງ ຄະນະ ບໍລິຫານງານ ສູນກາງພັກກອມ ມູນິດຈີນ ສະໄໝ 18, ຮ່າງກົດ ລະບຽບ ພັກກອມມູນິດຈີນ (ສະບັບດັດແກ້) ແລະ ຮ່າງບົດລາຍງານ ວຽກງານ ຂອງ ຄະນະ ກຳມະການ ກວດກາວິໄນ ສູນກາງ ພັກກອມ ມູນິດຈີນ (CCDI). ເອກະສານສຳຄັນ 3 ສະບັບນີ້ ຈະສະເໜີຂຶ້ນ ຕໍ່ກອງປະຊຸມໃຫຍ່ ຄັ້ງທີ 19. ຄາດວ່າ ຈະຈັດຂຶ້ນ ໃນວັນທີ 18 ຕຸລານີ້, ເຊິ່ງຈະມີ ຄວາມໝາຍ ສຳຄັນ ພິເສດ ທ່າມກາງ ຈີນພວມຢືນຢູ່ ຕໍ່ໜ້າໄລຍະ ຫົວລ້ຽວ ຫົວຕໍ່ ເພື່ອໃຫ້ ສຳເລັດ ເປົ້າໝາຍ ການກໍ່ສ້າງ ສັງຄົມ ໃຫ້ອິ່ມໝຳສຳລານ ແລະ ການພັດທະນາ ສັງຄົມນິຍົມ ຢ່າງຮອບດ້ານ./.
ເນື້ອໃນ: ຂປລ